Saara-Sofia Sirén

Saara-Sofia Maria Sirén (s. 10. heinäkuuta 1986 Mikkeli) varsinaissuomalainen poliitikko ja Kansallisen Kokoomuksen kansanedustaja vuodesta 2015. Ennen kansanedustajan uraansa Sirén on työskennellyt yrittäjänä sekä markkinointitehtävissä elintarviketeollisuudessa, poliittisissa tehtävissä eduskunnassa ja hyväntekeväisyystyössä. Koulutukseltaan hän on kauppatieteiden ja filosofian maisteri.

Poliittinen ura 
Sirén valittiin Turun kaupunginvaltuustoon ensimmäisen kerran vuonna 2008. Sittemmin hän on hoitanut useita maakunnallisia ja valtakunnallisia luottamustehtäviä erityisesti liikuntaan, tasa-arvoon ja ympäristöön liittyen.

Kansanedustajana Sirén sijoittuu kokoomuksen liberaaliin siipeen ja kuvaa itseään mm. sinivihreäksi sosiaalireformistiksi. Eduskunnassa hän on toiminut mm. ympäristövaliokunnan, EU-asioista vastaavan suuren valiokunnan, tulevaisuusvaliokunnan varajäsenenä ja sivistysvaliokunnan jäsenenä. Vuonna 2018 Sirén näkyi julkisuudessa erityisesti ulkoministeri Timo Soinia koskeneessa luottamusäänestyksessä. Sirén kieltäytyi äänestämästä luottamuksen puolesta Soinin osallistuttua työmatkallaan abortinvastaiseen mielenosoitukseen.

Sirén palkittiin vuonna 2022 Itämeren eteen tehdystä työstä pohjoismaisella Lasse Wiklöf -palkinnolla.

Työ järjestöissä 
Sirén valittiin vuonna 2006 perinteikkään urheiluseura Turun Riento ry:n puheenjohtajaksi. Hän oli tuolloin Suomen nuorimpia seurajohtajia. Valinnalla oli Sirénin mukaan merkittävä vaikutus siihen, että hän lopulta päätyi mukaan politiikkaan. Sittemmin hän on toiminut useissa eri järjestöissä ja säätiöissä.

 Naisjärjestöjen Keskusliitto, puheenjohtaja
 Suomen Ekonomit, I varapuheenjohtaja
 Me-säätiö, hallituksen jäsen
 Kokoomuksen Naisten Liitto, puheenjohtaja
 Turku Energia, hallituksen jäsen
 Turun Musiikkijuhlasäätiö, hallituksen puheenjohtaja
 Suomen YK-liitto, puheenjohtaja
 Suomen Vapaa-ajankalastajien Keskusjärjestö, puheenjohtaja

Aloitteita 
Toimenpidealoite verkkokalastuskiellon pidentämisestä saimaannorppien elinalueella

Toimenpidealoitteessa esitettiin, että hallitus ryhtyisi kieltämään verkkokalastuksen saimaannorpan levinneisyysalueella aina heinäkuun loppuun saakka. Aloitteen tarkoituksena oli suojella maailman uhanalaisimman hylkeen säilymistä. Arvioiden mukaan verkkokalastuskiellon asettaminen heinäkuulle vähentäisi keskimäärin ainakin 2–3 kuuttikuolemaa vuosittain (saimaannorppien kokonaismäärä alle 400 yksilöä vuonna 2015).

Aloitteella olisi haluttu kieltää verkkokalastus heinäkuun loppuun asti saimaannorpan elinaluille. Eduskunta äänesti aloitteesta 19. lokakuuta 2022. Aloitetta tuettiin yli puoluerajojen, mutta se ei saanut enemmistöä taakseen.

Lakialoite laiksi työsopimuslain 3 luvun muuttamisesta ns. kilpailukieltosopimus

Lakialoitteen tarkoituksena oli muuttaa lakia siten, että arkipäiväisiksi muuttuneet kilpailukieltosopimukset muuttuisivat tapauskohtaisiin arviointeihin perustuviksi. Aloitteessa todetaan, että työsopimuslain tiukoista edellytyksistä huolimatta kilpailukieltosopimusten tekeminen on arkipäiväistynyt monilla toimialoilla. Etenkin asiantuntijaorganisaatioissa kilpailukiellot näyttivät muodostuneen miltei työsuhteen vakioehdoiksi, jolloin kilpailukieltosopimus tehtiin kaikkien kanssa ilman, että tarvetta kilpailurajoitukseen arvioitiin tehtäväkohtaisesti, kuten lain tarkoitus on ollut. Käytännössä kilpailukieltosopimuksella voi olla isoja vaikutuksia työntekijän tulevaisuuden kannalta ja se voi kokonaan estää oman ammattitaidon käyttämisen hyvin pitkäksi ajaksi tietyllä toimialalla. 

Lain keskeisimpinä tavoitteina oli toimivien työmarkkinoiden turvaaminen. Työvoiman vapaalla liikkuvuudella vastataan yritysten muuttuviin työvoimatarpeisiin ja parannetaan työntekijän mahdollisuuksia siirtyä uusiin tehtäviin.

Kilpailukieltosopimusten muutosta koskenut laki astui voimaan 1. tammikuuta 2022.

Lakialoite aborttilain kirjaamisesta perustuslakiin

Sirén on puhunut itsemääräämisoikeuden puolesta ja ehdottanut muun muassa turvallisen raskaudenkeskeytyksen oikeutta kirjattavaksi perustuslakiin.

Yksityiselämä 
Sirénillä on kaksi lasta (s. 2013 ja 2017) aviopuoliso Sami Sirénin kanssa. Turussa asuvaan perheeseen kuuluu myös koira, Eddy.

Sirenillä on harrastustaustaa joukkuevoimistelussa. Lisäksi hänellä on joogaohjaajan koulutus.

Lähteet 
 Varsinais-Suomen Kokoomus 
 Saara-Sofia Sirénin kotisivut
 Kansallinen Kokoomus, eduskuntaryhmä

Viitteet

Aiheesta muualla 
 

Nykyiset kansanedustajat
Kansallisen Kokoomuksen poliitikot
Turun kaupunginvaltuutetut
Varsinais-Suomen vaalipiiri
Vuonna 1986 syntyneet
Elävät henkilöt